周中元賦御畫騘馬次其韻
作者：李綱
朝代：宋

paragraphs: 蓬萊宫殿日月長，廣廷汎灑如無帚。
臨軒親貌玉花騘，天驥自出天人手。
驚鴻欲起無羈皂，如聞朔風動秋草。
奮身驤首舉雙蹄，意態天然始知巧。
時危反掌同永嘉，胡騎颯沓陵中華。
當時宸筆散煙霧，往往流落羣臣家。
雄姿倜儻精權奇，此畫惟應識者知。
悵望崆峒轉仙仗，忍傳耆舊把天衣。